তাঁর আদর্শ ক্রিকেটারকে তৈরি হওয়া সিনেমা দেখার জন্য অধীর অপেক্ষায় বিরাট কোহলি। 
সিঙ্গাপুরের একটি সংস্থা কোহলির নামে তৈরি একটি ‘ডিজিটাল ফ্যানবক্স’-এর উদ্বোধন করল। যে প্রযুক্তির মাধ্যমে বিশ্বজুড়ে তাঁর ভক্তরা কোহলির সঙ্গে কথা বলার সুযোগ পাবেন। সোমবার মুম্বইয়ে সেই অনুষ্ঠানের উদ্বোধনে ভারতের টেস্ট দলের অধিনায়ক বলেছেন, ‘‘প্রত্যেকে জানেন শৈশব থেকে কোন ক্রিকেটার আমার আদর্শ। তাঁকে দেখেই আমার ক্রিকেট খেলতে আসা। সচিন তেন্ডুলকরকে নিয়ে তৈরি হওয়া সিনেমা মুক্তি পাওয়ার অপেক্ষায় আছি।’’ সচিনের সঙ্গে ভারতের আরও দু’জন ক্রিকেটারকে নিয়ে তৈরি হওয়া সিনেমা মুক্তি পাওয়ার পথে। মহম্মদ আজহারউদ্দিন এবং বর্তমান ভারতীয় দলের একদিনের অধিনায়ক মহেন্দ্র সিংহ ধোনি। কোহলি জানিয়েছেন, তিনি সেই সিনেমা দু’টিও দেখতে চান। 
একইসঙ্গে, অলিম্পিক্সের জন্য ভারতীয় অলিম্পিক সংস্থার সলমন খানকে শুভেচ্ছা দূত নির্বাচন করা নিয়ে কোহলি অবশ্য কোনও মন্তব্য করতে চাননি। তিনি বলেছেন, ‘‘এই বিযয়ে বিশদভাবে কিছু জানি না। তাই মন্তব্য করতে চাই না।’’